Document ID: /roh_data/filtered/fineweb-2-filterrobots_roh.jsonl.gz/33169

En il plan d’instrucziun 21 pretendia la regenza che scolaras e scolars rumantschs che fineschan la scola stoppian avair cumpetenzas en rumantsch grischun.
Quai malgrà che las vischnancas èn sa decididas per l’idiom, di Carin Cadruvi, commembra da la suprastanza da la PIS.
Be 2 vias pussaivlas
Sco il president partent da la PIS Heinrich Berther ha ditg, dettia quai 2 vias pussaivlas da
cumbatter il plan d’instrucziun 21: Ina votaziun dal pievel ubain la via politica. Success possian els dentant avair mo sch’els cumbattian ensemen cun la Lia Rumantscha.
Plinavant ha la radunanza generala elegì Lorenz Alig sco nov president da la Pro Idioms Surselva.
Il cumbat ei aunc buca a fin.
Avant 4 onns è l’uniun Pro Idioms vegnida fundada. La finamira è stada da bandischar il rumantsch grischun ord las scolas, ina finamira che para dad esser cuntanschida. En l’entir intschess rumantsch èsi mo Trin e las scolas dal Surses che han salvà il rumantsch grischun. Malgrà quest fatg è Lorenz Alig, il nov president da la Pro Idioms Surselva, persvadi ch’i dovria vinavant questa uniun. Il cumbat per l’idiom na saja betg a fin. Ussa valia da guardar sin la detta als pussants che veglian introducir il rumantsch grischun sur il plan d’instrucziun 21.
La sala da cultura fullanada a Trun ha dà in schatg da quest moviment ch’è era suenter 4 onns anc preschent e che na lascha betg luc en il cumbat per l’idiom.